Jesu thĩinĩ wa hekarũ arĩ na mĩaka ikũmi na ĩĩrĩ (41-52)
2 Na rĩrĩ, matukũ-inĩ macio Kaisari Augusto agĩathana atĩ andũ othe thĩinĩ wa thĩ meyandĩkithie.2 (Kwĩyandĩkithia kũu kwa mbere gwekĩkire rĩrĩa Kuirinio aarĩ ngavana wa Siria.)3 Na andũ othe magĩthiĩ nĩguo makeyandĩkithie, o mũndũ itũũra rĩrĩa aaciarĩirũo.4 O nake Jusufu akiuma itũũra rĩa Nazarethi rĩrĩa rĩarĩ Galili, agĩthiĩ itũũra-inĩ rĩa Daudi thĩinĩ wa Judea, rĩrĩa rĩtagwo Bethilehemu, tondũ aarĩ wa nyũmba ya Daudi.5 Agĩthiĩ kwĩyandĩkithia marĩ na mũtumia wake Mariamu, ũrĩa warĩ hakuhĩ kũgĩa mwana hĩndĩ ĩyo.6 Na marĩ kũu, ihinda rĩake rĩa kũgĩa mwana rĩgĩkinya.7 Na akĩgĩa mwana wa kahĩĩ, na nĩwe warĩ irigithathi, akĩmũthaya na tũtaama na akĩmũkomia mũharatĩ-inĩ tondũ gũtiarĩ na handũ thĩinĩ wa nyũmba cia ageni.8 Ningĩ itũũra-inĩ rĩu nĩ kwarĩ na arĩithi maaikarĩte nja ũtukũ makĩrĩithia ndũũru ciao.9 Na o rĩmwe mũraika wa Jehova* akĩrũgama mbere yao, na riri wa Jehova* ũkĩmarigicĩria, nao magĩĩtigĩra mũno.10 No mũraika ũcio akĩmeera atĩrĩ: “Mũtigetigĩre, tondũ rĩrĩ, ndoka kũmũmenyithia ũhoro mwega wa gĩkeno kĩnene kĩrĩa andũ othe mekũgĩa nakĩo.11 Nĩ gũkorũo ũmũthĩ nĩ mũciarĩirũo mũhonokia itũũra-inĩ rĩa Daudi, nĩwe Kristo, ũrĩa Mwathani.12 Na ũndũ ũrĩa ũgũtũma mũmũmenye nĩ ũyũ: Nĩ mũgũkora gakenge gathaĩtwo na tũtaama na gagakomio mũharatĩ-inĩ.”13 O rĩmwe makĩona mũraika ũcio arĩ hamwe na mbũtũ nene ya igũrũ makĩgooca Ngai makiugaga ũũ:14 “Goocai Ngai ũrĩa ũrĩ igũrũ, na andũ arĩa etĩkĩrĩte thĩinĩ wa thĩ marogĩa na thayũ.”15 Na rĩrĩa araika meeherire magĩcoka igũrũ, arĩithi acio makĩambĩrĩria kwĩrana atĩrĩ: “Nĩ tũthiĩi Bethilehemu o rĩu, tũkeyonere ũrĩa gwĩkĩkĩte, ũguo Jehova* atũmenyithia.”16 Magĩthiĩ na ihenya na magĩkora Mariamu na Jusufu, na gakenge kau gakometio mũharatĩ-inĩ.17 Rĩrĩa moonire ũguo, makĩmenyithania ndũmĩrĩri ĩrĩa maaheetwo ĩgiĩ kaana kau.18 Na arĩa othe maaiguire ũhoro ũcio maaheirũo nĩ arĩithi, makĩgega mũno,19 no Mariamu akĩambĩrĩria kũiga maũndũ macio mothe ngoro-inĩ yake, na agecũranagia ũhoro wamo.20 Thutha ũcio arĩithi magĩthiĩ magĩkumagia na makĩgoocaga Ngai nĩ ũndũ wa ũhoro wothe ũrĩa maaiguĩte na makona, o ta ũrĩa meerĩtwo.21 Mũthenya wa kanana kuuma aciarũo, makĩmũruithia na makĩmwĩta Jesu. Rĩu nĩrĩo rĩĩtwa rĩrĩa mũraika aamwĩtĩte Mariamu atanoha nda.22 Ningĩ, rĩrĩa ihinda rĩakinyire rĩa kũmatheria kũringana na Watho wa Musa, makĩmũtwara Jerusalemu mbere ya Jehova,*23 o ta ũrĩa kwandĩkĩtwo Watho-inĩ wa Jehova:* “Mwana wothe wa mbere wa kahĩĩ no mũhaka amũragĩrũo Jehova.”*24 Nao makĩruta igongona o ta ũrĩa Watho wa Jehova* woigĩte: “ndutura igĩrĩ kana ndirahũgĩ igĩrĩ itarĩ ngũrũ.”25 Na rĩrĩ, Jerusalemu nĩ kwarĩ mũndũ wetagwo Simeoni warĩ mũthingu na wetigĩrĩte Ngai mũno, wetereire ihinda rĩa Isiraeli rĩa kũũmĩrĩrio, na aarĩ na roho mũtheru.26 Ningĩ nĩ aaguũrĩirio nĩ roho mũtheru atĩ ndangĩakuire atonete Kristo wa Jehova.*27 Hĩndĩ ĩyo agĩthiĩ thĩinĩ wa hekarũ atongoretio nĩ roho mũtheru, na rĩrĩa aciari acio maatonyagia kaana kau kũu thĩinĩ nĩguo meke o ta ũrĩa gwekagwo kũringana na Watho,28 akĩoya kaana kau na akĩgooca Ngai akiuga atĩrĩ:29 “Mwathani Ũrĩa Mũnene, rĩu ndungata yaku no ĩkue ĩrĩ na thayũ kũringana na uuge waku,30 nĩ gũkorũo maitho makwa nĩ mona njĩra yaku ya kũhonokania31 ĩrĩa ũhaarĩirie yonwo nĩ andũ othe,32 ũtheri wa kweheria taama ũrĩa ũgiragia andũ a ndũrĩrĩ mone, na riri wa andũ aku Isiraeli.”33 Na ithe na nyina wa mwana ũcio makĩgegio mũno nĩ maũndũ marĩa mooigagwo mamwĩgiĩ.34 Ningĩ, Simeoni akĩmarathima na akĩra Mariamu nyina wa mwana ũcio: “Atĩrĩrĩ, mwana ũyũ nĩ amũrĩtwo nĩguo andũ aingĩ thĩinĩ wa Isiraeli magwe na angĩ mokĩre, na nĩ agaatuĩka kĩndũ gĩa kũnyararũo35 (na rũhiũ rũnene nĩ rũgaagũtheca), nĩguo mathugunda ma andũ aingĩ maguũrio.”36 Na rĩrĩ, nĩ kwarĩ na mũnabii wetagwo Anna, warĩ mwarĩ wa Fanueli, wa mũhĩrĩga wa Asheri. Mũtumia ũcio aarĩ mũkũrũ na aaikarire na mũthuri wake mĩaka mũgwanja kuuma ahika,37 na hĩndĩ ĩyo aarĩ wa ndigwa na aarĩ wa mĩaka mĩrongo ĩnana na ĩna. Na ndaagaga thĩinĩ wa hekarũ, akarutaga ũtungata mũtheru mũthenya na ũtukũ, akĩĩhingaga na akĩhoyaga.38 Hĩndĩ ĩyo, agĩthiĩ hakuhĩ nao na akĩambĩrĩria gũcokeria Ngai ngatho na kũheana ũhoro wa kaana kau kũrĩ arĩa othe meetereire gũkũũrũo kwa Jerusalemu.39 Na rĩrĩa maarĩkirie kũhingia maũndũ mothe kũringana na Watho wa Jehova,* magĩcoka kwao itũũra-inĩ rĩa Nazarethi thĩinĩ wa Galili.40 Nake mwana ũcio agĩthiĩ na mbere gũkũra, akĩgĩaga na hinya na ũũgĩ, o na agĩtĩkĩrĩkaga nĩ Ngai.41 Na rĩrĩ, aciari ake nĩ maamenyerete gũthiaga Jerusalemu o mwaka nĩ ũndũ wa gĩathĩ kĩa Pasaka.42 Na rĩrĩa aakinyirie mĩaka ikũmi na ĩĩrĩ, magĩthiĩ Jerusalemu o ta ũrĩa maamenyerete hĩndĩ ya gĩathĩ.43 Matukũ ma gĩathĩ mathira, makĩambĩrĩria gũcoka, no Jesu agĩtigwo Jerusalemu, na aciari ake matiamenyire.44 Magĩthiĩ rũgendo rwa mũthenya mũgima magĩĩciragia atĩ arĩ o hamwe na gĩkundi kĩrĩa maatwaranaga nakĩo, magĩcoka makĩambĩrĩria kũmũcaria kũrĩ andũ a mbarĩ ciao na arĩa maamenyanĩte nao.45 No rĩrĩa maamwagire, magĩcoka Jerusalemu na makĩmũcaria mũno.46 Na thutha wa thikũ ithatũ makĩmũkora aikarĩte thĩ gatagatĩ-inĩ ka arutani thĩinĩ wa hekarũ, akĩmathikagĩrĩria na akĩmoragia ciũria.47 No arĩa othe maamũthikagĩrĩria nĩ maagegagio mũno nĩ macokio make na ũhoti wake wa gũtaũkĩrũo nĩ maũndũ.48 Na rĩrĩa aciari ake maamuonire, makĩgega, nake nyina akĩmũũria atĩrĩ: “Mũrũ wakwa, nĩ kĩĩ gĩtũmĩte ũtwĩke ũguo? Tũrĩ na thoguo nĩ tũtangĩkĩte mũno tũgĩgũcaria.”49 No we akĩmoria atĩrĩ: “Mũkũnjaragia nĩkĩ? Mũtikũmenyaga atĩ njagĩrĩirũo gũkorũo thĩinĩ wa nyũmba ya Baba?”50 No rĩrĩ, matiataũkĩirũo nĩ ũrĩa aameerire.51 Thutha ũcio magĩikũrũka hamwe nake magĩcoka Nazarethi, na agĩthiĩ na mbere kũmaathĩkĩra. Ningĩ, nyina akĩiga maũndũ macio mothe ngoro-inĩ yake.52 Na Jesu agĩthiĩ na mbere gũkũra, akĩgĩaga na ũũgĩ na agĩtĩkĩrĩkaga nĩ Ngai o na andũ.
kik_Latn kik_Latn